# O myši a býkovi

# Bájka

# Bezočivá myška sa priblížila k býkovi, keď sa pásol. Zrazu vyrazila vpred a uhryzla ozrutné zviera do nosa. Býk zaručal od bolesti. Myška sa zvrtla a utekala preč.

# Býk sklonil hlavu a vyrazil za drobným stvorením. Zdalo sa, že býk už-už myšku dochytí a naberie na rohy, no maličké zvieratko dobehlo k svojej diere v múre a vhuplo dnu. Býk pred dierou fučal, hrabal kopytami a vyzýval myš, aby sa mu postavila zoči-voči. Myš sa mu však len vysmievala.

# To bolo na býka priveľa. Ustúpil pár krokov, rozbehol sa a udrel hlavou do múru. A potom znova a znova. Pevný múr sa však ani nezachvel. Zato býka poriadne rozbolela hlava. Zatmilo sa mu pred očami a padol na kolená. Na toto myška čakala.

# Keď sa vyčerpaný býk zvalil na zem a hlavu mal len kúsoček od diery, vyletela von a znova ho uhryzla do nosa. Tentoraz sa býkovo zlostné ručanie nieslo ďaleko ponad polia. Býk sa pozviechal a chcel myš udupať. No bol priveľmi pomalý. Myš opäť skočila do svojej diery. Býk ručal a dupotal nohami, až sa triasla zem. Viac urobiť nemohol.

# Myška z bezpečného úkrytu v múre zapišťala tenkým hláskom: „Vieš, ani tí najväčší nemusia vždy vyhrať ... "

# **Pracovný list**

# 1.Vyfarbi správnu odpoveď.

|  |  |  |
| --- | --- | --- |
| Do priamej reči doplníme slovo ... | hlupáci | siláci |
| Myš pohrýzla ozrutné zviera vtedy, keď ... | sa páslo | bolo bezočivé |
| Myš uhryzla býka do nosa a ten od bolesti.. | zutekal preč | zaručal |
| Koľkokrát pohrýzlo maličké stvorenie býka? | raz | dvakrát |
| Maličké zvieratko bývalo v diere ... | v múre | na poli |
| Postavila sa myš býkovi zoči-voči? | áno | nie |
| Býk vyrazil za myšou preto, lebo ho... | uhryzla | vyrušila |
| Býkovi sa od bolesti zatmilo | pred nosom | pred očami |
| Do múra udieral býk preto, lebo ... | sa mu myš vysmievala | ho bolela hlava |
| Myška pohrýzla býka preto, lebo bola... | malá | bezočivá |
| Býk po opätovnom myšom uhryznutí... | zlostne zaručal | padol na kolená |
| Býk padol na kolená ... | od strachu | od bolesti |
| Na býka bolo priveľa, že myš ... | mu utiekla | sa mu smiala do očí |
| Posledná veta textu je | ponaučením | satirou |
| Ktoré zviera sa správa a hovorí ironicky? | býk | myš |
| V texte predstavuje býk ... | mocného človeka | unaveného človeka |
| Hlavou múr neprebiješ je ... | príslovie | porekadlo |
| Zatmilo sa mu pred očami znamená, že... | dostal závrat | vonku sa zotmelo |
| Akú literárna forma je použitá v ukážke? | poézia | próza |
| Ukážku zaradíme do ... | epiky | lyriky |
| Koľko odsekov tvorí uvedený text? | päť | štyri |
| Z textu vyplýva, že telesná veľkosť a sila... | sú vždy dôležité | vždy nerozhodujú |
| Myš a býk konajú ako ... | ľudia | zvieratá |
| Uvedený text je ... | bájka | rozprávka |